## L’Institut Valencià de Cultura acosta l’avantguarda flamenca de José Maldonado a Espai LaGranja

*** La programació d’Espai LaGranja forma part del projecte de mediació de la direcció adjunta d’Arts Escèniques de l’IVC
* Amb esta trobada es treballarà en la construcció d’un espai de reflexió sobre el flamenc contemporani**

L’Institut Valencià de Cultura (IVC), dependent de la Conselleria d’Educació, Cultura, Universitats i Ocupació, organitza este divendres 27 de setembre, a les 11:00 hores, una trobada amb el *bailaor* José Maldonado, en la qual compartirà amb els professionals i aficionats la seua investigació i experiència artística.

Es tracta d’una de les activitats d’Espai LaGranja, espai de recursos i mediació per a la dansa i les arts del moviment adscrit a la direcció adjunta d’Arts Escèniques de l’IVC.

Una de les línies programàtiques d’Espai LaGranja treballa en la construcció d’un espai de reflexió sobre el flamenc contemporani, la corporalitat, les arts escèniques i la *performance*.

Conjugant elements de l’art, la filosofia i les ciències socials, es generen ponts que permeten que el cos, l’experiència i el coneixement s’integren en una trama productiva, creadora i transformadora.

El coordinador d’Espai LaGranja, Guillermo Arazo, ha destacat que estes són unes sessions de treball “que tenen com a objectiu explorar línies entre música, dansa i *performance* en el flamenc. Un món que, en els últims anys, ha generat un interés que va més enllà de les mateixes esferes, un moviment que va de la mà amb les tendències culturals del moment”.

José Maldonado és un dels artistes més consolidats en el panorama flamenc actual. Ballarí i coreògraf, combina la tradició amb l’avantguarda, al mateix temps que barreja també el ball amb la seua altra passió, les arts plàstiques. Dirigix la seua pròpia companyia alhora que coreografia i dirigix per a altres companyies, i també ha recorregut escenaris i festivals internacionals com a ballarí d’importants espectacles.

Al llarg de la seua trajectòria professional Maldonado ha treballat amb algunes de les més grans figures del flamenc com són Javier Latorre, Antonio Canales, El Guito, Rafaela Carrasco o Maria Pagés entre molts altres. Artista versàtil i polifacètic, capaç de barrejar el flamenc i la dansa d’una manera natural i amb una personalitat única.

A més, Maldonado té importants reconeixements i guardons com el premi artista revelació del Festival de Jerez en 2019 i el premi a coreografia solista en el Certamen de Danza Española i Flamenco de Madrid en 2013 i 2015, entre altres.

Fecha: 25/09/2024